作者:李群玉
標題:湖中古愁三首
內容:涼風西海來，直渡洞庭水。翛翛木葉下，白浪連天起。蘅蘭委皓雪，百草一時死。摧殘負志人，感歎何窮已。昔我睹雲夢，窮秋經汨羅。靈均竟不返，怨氣成微波。奠桂開古祠，朦朧入幽蘿。落日瀟湘上，淒涼吟九歌。南雲哭重華，水死悲二女。天邊九點黛，白骨迷處所。朦朧波上瑟，清夜降北渚。萬古一雙魂，飄飄在煙雨。